NSRI, publiek help verskeie in nood aan Weskus | Netwerk24
NSRI, publiek help verskeie in nood aan Weskus
Deur Ané Van Zyl 23 April 2019 15:30
Drie bote het oor die Paasnaweek in die moeilikheid beland in onderskeidelik Langebaan en St. Helenabaai aan die Weskus, en lede van die publiek, asook die Nasionale Seereddingsinstituut (NSRI), het hand bygesit om die bemanningslede te help.
Die eerste boot het Sondag naby Schaapeneiland by die Langebaanmeer omgeslaan.
Die Spirit of Surfski 5 het gehelp om 'n sinkende boot na veiligheid te bring. Foto: NSRI.org.za
Toe die NSRI om 14:17 op die toneel kom, het private booteienaars reeds al die bemanningslede aan wal gebring. Die boot is met behulp van omstanders uit die water getrek, het Morne Dettmer, stasiebevelvoerder van die NSRI Mykonos, Dinsdag in 'n verklaring gesê.
Die NSRI is daarna uit na Shelly Point, St. Helenabaai, nadat hulle ingelig is dat 'n bootjie met vyf bemanningslede aan boord besig was om te sink en dat hulle 'n noodfakkel afgevuur het.
"Met ons aankoms was al vyf die mense veilig, en die boot was nie besig om te sink nie," sê Dettmer.
"Die boot se stuur was foutief, maar die bemanningslede van 'n ander boot het die skipper gewys hoe om die noodstuur te gebruik."
Later dieselfde dag het personeel van die NSRI Mykonos 'n boot wat besig was om te sink tussen die Langebaan-jagklub en Shark Bay gaan help.
"Daar gekom, was 'n lid van die NSRI Houtbaai, Franco Viotti, met 'n vriend se boot reeds besig om die sinkende boot regop te trek. Die boot is na die klub gesleep en aan die eienaar oorhandig," sê Dettmer.